এ রকম হাজার হাজার সুবিধাবঞ্চিত শিশু আছে এ দেশে। আমরা কয়জনের খোঁজ রাখি? শিশুরাই জাতির ভবিষ্যৎ কর্ণধার। একদিন ওরাই দেশ পরিচালনা করবে। ইউনিসেফের পরিসংখ্যান অনুযায়ী, এ দেশে ছয় লাখ ৭৯ হাজার ৭২৮টি শিশু রাস্তায় বসবাস করে (দৈনিক ইত্তেফাক, ০১-০১-১৮)। প্রতি ঈদে কিছু লোক ভারতসহ বিভিন্ন দেশে ঈদের ব্যয়বহুল কেনাকাটা করতে যান। দৃশ্যত বাংলাদেশ এগিয়ে চলেছে; মধ্য আয়ের দেশ হয়েছে; কিন্তু এসব শিশু কোথায় যাবে, কী তাদের ভবিষ্যৎ? তাদের প্রতি সমাজ ও সরকারের দায়িত্ব পালিত হচ্ছে কি? এসব বিষয়ে আমাদের ভাবতে হবে। প্রতি বছর জাকাত-ফিতরার মাধ্যমে সরকারের পাশাপাশি আমাদেরও সাহায্য করতে হবে ওদের। তা না হলে ওরা বিভিন্ন অপরাধে জড়িয়ে পড়তে পারে। তখন হয়তো সামাল দেয়া কঠিন হবে। এর মাশুল দিতে হবে দেশ ও জাতিকে। আন্তর্জাতিক শিশু দিবস উপলক্ষে কথাগুলো বলছি বিশেষভাবে।